**สัญญาการนำข้อมูลออก (Data Release Agreement)**

สัญญานี้ทำขึ้นเมื่อวันที่ [•] ระหว่าง

1. บริษัท กรุงเทพดุสิตเวชการ จำกัด (มหาชน) สำนักงานใหญ่ตั้งอยู่ที่ 2 ซอยศูนย์วิจัย 7 ถนนเพชรบุรีตัดใหม่ แขวงบางกะปิ เขตห้วยขวาง กรุงเทพมหานคร 10310 (ซึ่งต่อไปนี้เรียกว่า “บริษัท”) และ
2. [•] บัตรประจำตัวประชาชนเลขที่ [•] อยู่บ้านเลขที่ [•] (ซึ่งต่อไปนี้เรียกว่า “ผู้วิจัย”)  
   โดยที่
   1. บริษัทเป็นเจ้าของคลังข้อมูลเพื่อการวิจัยของโรงพยาบาลและหน่วยงานในเครือบริษัท โดยเก็บข้อมูลต่างๆ ไว้ที่ศูนย์วิจัยสุขภาพบีดีเอ็มเอส ตั้งอยู่ที่ 2 ซอยศูนย์วิจัย 7 ถนนเพชรบุรีตัดใหม่ แขวงบางกะปิ เขตห้วยขวาง กรุงเทพมหานคร 10310 (ซึ่งต่อไปนี้เรียกว่า “ศูนย์วิจัย”)
   2. ผู้วิจัยมีความประสงค์จะนำข้อมูลต่างๆ ที่เกี่ยวข้องกับงานวิจัยที่ตนได้รับอนุมัติจากคณะกรรมการจริยธรรมการวิจัยในคน (IRB) ของบริษัท ออกจากบริเวณศูนย์วิจัย
   3. บริษัทและผู้วิจัยจึงตกลงทำสัญญานี้ เพื่อกำหนดหน้าที่ในการดูแล และเก็บรักษา รวมถึงใช้ข้อมูลที่ผู้วิจัยได้นำออกจากศูนย์วิจัย

คู่สัญญาทั้งสองฝ่ายตกลงทำสัญญากัน มีข้อความดังต่อไปนี้

1. **วัตถุประสงค์** บริษัทตกลงยินยอมให้ผู้วิจัยนำข้อมูลใดๆ ที่เกี่ยวข้องกับงานวิจัยที่ตนได้รับอนุมัติจากคณะกรรมการจริยธรรมการวิจัยในคน (IRB) ของบริษัท ออกจากศูนย์วิจัย และผู้วิจัยตกลงจะปฏิบัติหน้าที่ต่างๆ ภายใต้ข้อกำหนดและเงื่อนไขต่างๆ ภายใต้สัญญานี้ อันเกี่ยวกับข้อมูลที่ได้นำออกจากศูนย์ข้อมูล
2. **คำรับรองและหน้าที่ของผู้วิจัย**
   1. ผู้วิจัยให้คำรับรองต่อบริษัทว่า ผู้วิจัยได้รับการอนุมัติในการทำวิจัยจากคณะกรรมการพิจารณาจริยธรรมการวิจัยในคน (IRB) สำหรับโครงการ [•] หมายเลข BHRC ที่ [•] หมายเลข IRB ที่ [•] หรือได้รับอนุมัติให้ศึกษาข้อมูลเบื้องต้นเพื่อวางแผนการวิจัย (ซึ่งต่อไปนี้รวมเรียกว่า “โครงการ”)
   2. ผู้วิจัยจะเก็บรักษา และดูแลข้อมูลใดๆ ที่ได้รับอนุญาตจากบริษัทให้นำออกจากศูนย์วิจัย ไว้เป็นความลับและ
   3. ผู้วิจัยจะใช้ข้อมูลที่ได้นำออกจากศูนย์วิจัยเพียงเพื่อวัตถุประสงค์ในการทำวิจัยภายใต้โครงการเท่านั้น หรือการดำเนินการใดๆ ที่คู่สัญญาตกลงกัน เพื่อการนำข้อมูลออกจากศูนย์วิจัย และจะไม่ใช้ข้อมูลดังกล่าวเพื่อวัตถุประสงค์อื่นใด
   4. ผู้วิจัยจะไม่เปิดเผยข้อมูลที่ได้นำออกจากศูนย์วิจัยให้แก่บุคคลใดๆ เว้นแต่ คณะทำงานของผู้วิจัย หรือบุคคลที่เกี่ยวข้องกับการทำวิจัยภายใต้โครงการ
   5. ผู้วิจัยจะไม่คัดลอก แปล หรือทำซ้ำไม่ว่าทั้งหมดหรือบางส่วนของข้อมูลที่ได้นำออกจากศูนย์วิจัย หรือทำซ้ำซึ่งข้อมูลที่ได้นำออกจากศูนย์วิจัยไม่ว่าในรูปใดก็ตาม
   6. ผู้วิจัยจะนำข้อมูลที่ได้นำออกจากศูนย์วิจัยกลับมาคืนให้แก่ศูนย์วิจัยภายในระยะเวลาที่เจ้าหน้าที่ของศูนย์วิจัยกำหนด โดยปลอดจากไวรัสใดๆ และผู้วิจัยรับทราบว่าศูนย์วิจัยมีสิทธิระงับการเข้าถึงข้อมูลของผู้วิจัยได้ ตามที่ศูนย์วิจัยเห็นสมควร
   7. ผู้วิจัยจะไม่นำข้อมูลที่ได้นำออกจากศูนย์วิจัย ไปใช้ในการวินิจฉัย หรือดูแลผู้ป่วย เนื่องด้วยคลังข้อมูลเพื่อการวิจัยของศูนย์วิจัยไม่ได้รับการรับรองคุณภาพจาก College of American Pathologists (CAP) หรือองค์กรอื่นใด ในลักษณะเดียวกันในประเทศไทย
   8. ผู้วิจัยจะดำเนินการขออนุญาตบริษัทก่อนการตีพิมพ์หรือเผยแพร่ผลงานที่มีหรือประกอบด้วยข้อมูลใดๆ ของศูนย์วิจัย
   9. ผู้วิจัยรับทราบว่าข้อมูลที่บริษัทอนุญาตให้ผู้วิจัยนำออกจากศูนย์วิจัยยังคงเป็นทรัพย์สินของบริษัท ผู้วิจัยจะะไม่ได้มาโดยปริยายหรืออื่นใดซึ่งสิทธิหรือกรรมสิทธิ์หรือการอนุญาตใดๆ ที่เกี่ยวข้องกับข้อมูลที่ได้นำออกจากศูนย์วิจัยตามสัญญานี้
3. **ความรับผิดของผู้วิจัย** ผู้วิจัยตกลงรับผิดชอบในความเสียหายต่างๆ ที่เกิดขึ้นกับบริษัท ศูนย์วิจัย และบุคคลที่เกี่ยวข้อง อันเกิดจากการกระทำผิดหน้าของผู้วิจัยภายใต้สัญญานี้ ไม่ว่าจะโดยจงใจหรือประมาทเลินเล่อ  
    ผู้วิจัยรับทราบว่าความเสียหายที่เกิดขึ้นตามวรรคก่อน เงินเพียงอย่างเดียวไม่อาจเพียงพอที่จะลดทอนความเสียหายของบริษัท ศูนย์วิจัย และบุคคลที่เกี่ยวข้อง บริษัทมีสิทธิที่จะร้องขอการบรรเทาความเสียหายต่อศาลใดๆ ที่มีเขตอำนาจ และผู้วิจัยตกลงที่จะชดใช้คืนให้แก่บริษัท ศูนย์วิจัย และบุคคลที่เกี่ยวข้องซึ่งค่าใช้จ่าย การเรียกร้อง การทวงถาม และความรับผิดใดๆ ที่เกิดขึ้นจากหรือเกี่ยวข้องกับการผิดสัญญานี้
4. **ระยะเวลาของสัญญา**สัญญานี้มีผลใช้บังคับตั้งแต่วันที่ทำสัญญาฉบับนี้ จนถึงวันที่ครบรอบ [•] ปี นับจากวันที่เกิดเหตุการณ์ใดเหตุการณ์หนึ่งดังต่อไปนี้

(ก) วันที่โครงการสิ้นสุดลงไม่ว่าด้วยเหตุใด

(ข) บริษัทบอกเลิกสัญญานี้ ไม่ว่าด้วยเหตุใด

(ค) คู่สัญญาตกลงเลิกสัญญานี้

1. **ผลภายหลังการสิ้นสุดลงของสัญญา** เมื่อสัญญานี้สิ้นสุดลงไม่ว่าด้วยเหตุใดๆ ผู้วิจัยจะนำข้อมูลที่ได้นำออกจากศูนย์วิจัยกลับมาคืนให้แก่บริษัท และจะดำเนินการลบ ล้าง ทำลายซึ่งข้อมูลดังกล่าวจากอุปกรณ์ใดๆ ที่สามารถบันทึกข้อมูลดังกล่าว พร้อมกับส่งหนังสือรับรองการดำเนินการดังกล่าวให้แก่บริษัท
2. **การไม่โอนสิทธิ** คู่สัญญาแต่ละฝ่ายตกลงจะไม่โอนหรือจำหน่ายไปซึ่งสิทธิและหน้าที่ของตนตามสัญญานี้โดยไม่ได้รับความยินยอมล่วงหน้าเป็นลายลักษณ์อักษรจากคู่สัญญาอีกฝ่ายหนึ่ง
3. **การมีผลแยกกันของข้อสัญญา** ข้อสัญญาของสัญญานี้จะตีความและบังคับเท่าที่เป็นไปได้เพื่อคงไว้ซึ่งความถูกต้องตามกฎหมายและการบังคับใช้ และจะใช้บังคับตราบเท่าที่กฎหมายที่มีผลใช้บังคับจะอนุญาต ถ้าหากข้อสัญญาใดๆ ของสัญญานี้เมื่อศาลที่มีเขตอำนาจได้ตัดสินว่าเป็นโมฆะหรือไม่สามารถใช้บังคับได้ ให้ถือว่าข้อสัญญาดังกล่าวถูกแก้ไขตราบเท่าที่จำเป็นเพื่อให้ข้อสัญญาดังกล่าวมีผลสมบูรณ์และใช้บังคับได้และให้ใกล้เคียงกับเจตนารมณ์ของคู่สัญญาตราบที่จะได้รับอนุญาต ทั้งนี้ คำตัดสินดังกล่าวไม่มีผลต่อหรือทำให้เสื่อมสิทธิซึ่งความสมบูรณ์ของข้อสัญญาที่เหลืออยู่
4. **การไม่สละสิทธิ** การไม่ดำเนินการหรือความล่าช้าของในการใช้สิทธิ อำนาจ หรือเอกสิทธิใดๆ ของบริษัทตามสัญญานี้จะไม่ถือเป็นการสละสิทธิในสิทธิ อำนาจ หรือเอกสิทธิดังกล่าว และการใช้สิทธิ อำนาจ หรือเอกสิทธิเพียงครั้งเดียวหรือบางส่วนไม่ถือเป็นการตัดสิทธิในการใช้สิทธิ อำนาจหรือเอกสิทธิอื่นใดหรือครั้งต่อไป หรือการใช้สิทธิ อำนาจหรือเอกสิทธิอื่นๆ ของบริษัทตามสัญญานี้
5. **กฎหมายที่ใช้บังคับ**สัญญานี้ให้บังคับและตีความตามกฎหมายแห่งประเทศไทย

**เพื่อเป็นหลักฐานแห่งการนี้** คู่สัญญาทั้งสองฝ่ายได้อ่านและเข้าใจสัญญานี้ดีโดยตลอดแล้ว และได้ลงนามในสัญญานี้แล้วตามวัน เดือน และปีที่ได้ระบุไว้

|  |  |
| --- | --- |
| **บริษัท กรุงเทพดุสิตเวชการ จำกัด (มหาชน)** | [•] |
| [•] | [•] |
| [•] | [•] |